Atbalsts  pedagogam
IETEIKUMI PEDAGOGIEM DARBAM AR AUDZĒKŅIEM, KURIEM IR PROBLĒMAS MĀCĪBU PROCESĀ

	Problēma
	 Izpausme mācību procesā

	
Audzēkņi ar UDHS*
	Nespēja koncentrēties; nemiers; tieksme pēc asām izjūtām; attiecību problēmas; aizkaitinātība; aizmāršība; grūtības nosēdēt mierīgi un klausīties; nespēj veikt vienmuļu darbu – rutīna apnīk neticamā ātrumā, kā rezultātā zaudē uzmanību un darāmo veic pavirši vai neveic nemaz.
*Uzmanības deficīta un hiperaktivitātes sindroms (UDHS)

	Ko var darīt pedagogs?

	· Nepieciešams darbs, kas sniedz pastāvīgu novitāti un mainīgumu;
· Instrukcijām jābūt īsām, konkrētām, tiešām;
· Izrunāt ar audzēkni iepriekš par gaidāmām darbībām un uzdevumiem;
· Veidot elastīgu apbalvojuma un soda sistēmu(uzslavēt tūlīt, neatliekot uz vēlāku laiku);
· Labāki rezultāti būs no rītiem, nekā pēcpusdienā;
· Ja iespējams, darbu veikt īsos, biežos laika intervālos, ietverot aktivitātes pauzes;
· Darba gaitā izmantot taktilo(pieskārienu) kontaktu;
· Lai palielinātu produktivitāti, samaziniet kārtīguma kritērijus;
· Piedāvāt izvēles iespēju (tai brīdī reāli iespējamu citu darbību);
· Uzdot negaidītu jautājumu;
· Līdz minimumam samazināt nodarbību laikā iespējamos blakus kairinātājus. Optimālā vietas izvēle- klases centrā, pretim tāfelei;
· Lielos darbus ieteicams sadalīt daļās, kuras dot atsevišķi un sekot katras daļas izpildes laikam;
· Reaģēt audzēknim negaidītā veidā(pajokot, atkārtot viņa rīcību);
· Nepavēlēt, bet lūgt( ne lūgties), uzklausīt, ko saka;
· Vienmēr saglabājiet mieru!

	Problēma
	 Izpausme mācību procesā

	
Audzēkņi ar
mācīšanās traucējumiem:
	Tos izraisa dažādi procesi galvas smadzenēs, kas traucē spēju izprast, atcerēties vai nodot informāciju. Tie izpaužas traucējumos vienā vai vairākos kognitīvajos pamatprocesos – atmiņa, uztvere, uzmanība, domāšana – kas saistīti ar smadzeņu funkciju īpatnībām un var ietekmēt sekmes ikvienā mācību priekšmetā.(nosaka speciālisti)

	
Diskalkulija
	Daļēji zaudētas spējas veikt skaitļošanas darbības. Patiesi traucējumi matemātikā saistās ar matemātisko priekšstatu un prasmju apguves problēmām, kas izpaužas skaitļošanā, reizināšanā, problēmu risināšanā,  galvas rēķinos, mērījumos, dalīšanā, nepietiekamās zināšanās par skaitļa sastāvu, nepietiekami apgūts matemātisko vārdu (terminu) krājums, nepareizi nosauc skaitļus, neprecīzs priekšstats par ciparu grafisko struktūru.

	Ko var darīt pedagogs?

	Klasē: 
· dot iespēju audzēknim sēdēt viņam piemērotā vietā tuvāk pedagogam, tuvāk tāfelei ; 
· dot papildus laiku, lai atbildētu uz jautājumiem un pabeigtu rakstu darbus;
· ļaut izmantot kalkulatoru; 
· atļaut veikt alternatīvus uzdevumus (piem., lūgt audzēknim zīmēt vai veidot, ar šiem uzdevumiem aizstājot rakstisku darbu); 
· izcelt būtiskās vietas tekstos un tabulās, lai audzēknim būtu vieglāk šo materiālu uztvert; 
· norādījumus dot gan mutiski, gan rakstiski; 
· izmantot vizuālos palīglīdzekļus; 
· dot iespēju jebkurā laikā izmantot matemātikas tabulas, sarakstus ar formulām, kartes utt. (nevis prasīt, lai izglītojamais iegaumē apjomīgu materiālu); 
· pirms darba ar tekstu īsi apspriest tā saturu, kopīgi iepazīties ar atslēgas vārdiem.
 Pārbaudes darbos: 
· ļaut izmantot alternatīvu vidi (datorklasē, bibliotēkā); 
· ļaut elastīgi iedalīt laiku (piem., darbus var pildīt pēc stundām - konsultāciju laikā, tos var veikt pa daļām, var vienā vai divās reizēs); 
· pagarināt pārbaudes darbam atvēlēto laiku; 
· ja nepieciešams, pārbaudes darba jautājumus formulēt vienkāršāk; 
· ļaut audzēknim atbildēt uz jautājumiem mutiski, nevis rakstiski; 
· ļaut izmantot īso atbilžu pārbaudes darbus (jā/nē; izvēlies pareizo atbildi); 
· ļaut pārbaudes darbus veikt izvērsti rakstveidā; 
· ļaut izmantot kalkulatoru vai matemātisko formulu tabulas; 
· ja audzēknis nespēj vielu iegaumēt, ļaut viņam izmantot datu, faktu un formulu atgādnes; 
· ļaut pārbaudes darbus kārtot, izmantojot datoru; 
· samazināt testa jautājumu vai uzdevumu skaitu. 
Mājas darbos: 
· samazināt izlasāmā materiāla apjomu; 
· ļaut uzdotos tekstus pārrakstīt vienkāršākā valodā; 
· ļaut izmantot citus teksta apguves veidus (piem., nevis likt lasīt kādu konkrētu darbu, bet ļaut noskatīties šī darba ekranizējumu); 
· ļaut audzēknim atbildes ierakstīt, nevis pierakstīt uz papīra; 
· ļaut audzēknim uzstāties ar mājas darbu mutiski; 
· samazināt jautājumu skaitu un/vai saīsināt rakstiskos uzdevumus; 
· vērtējot darbus, nesamazināt vērtējumu par pareizrakstības kļūdām.

	Problēma
	 Izpausme mācību procesā

	
Disleksija
	Specifiski lasīšanas traucējumi, kas no citiem lasīšanas traucējumiem atšķiras ar to, ka ir neiroloģiskas izcelsmes. Tās simptomi var ietekmēt vairākas mācīšanās jomas – lasīšanu, rakstīšanu un pareizrakstību, arī rēķināšanu, nošu apguvi, kustības un pašdisciplīnu, var būt arī nepietiekami attīstīta runa.

	Rakstīšanas traucējumi
	Daļējs rakstīšanas procesa traucējums, īpašas grūtības ir valodas rakstu formas apgūšanā, parasti izpaužas kā vārda burtu struktūras kropļojumi, burtu aizstāšana, zilbju pārstatīšana, izlaidumi, nepareizas vārda galotnes.

	Ko var darīt pedagogs?

	
Audzēknim grūtības formulēt un izteikt domas
	· Dodiet audzēknim laiku, lai sakārtotu domas un atcerētos vārdus, kas ir ilglaicīgajā atmiņā. Palūdziet grupas biedriem, lai ir pacietīgi. 
· Pārfrazējiet to, ko audzēknis mēģina pateikt, piemēram, Tā ir laba doma, tad tas, ko tu gribi pateikt, ir... 
· Dodiet atbalsta vārdus gan uzrakstot tos uz tāfeles, gan viņa piezīmju blociņā. 
· Papildiniet vārdu krājumu, izmantojot dažādus vingrinājumus.

	Audzēknim grūtības norakstīt no tāfeles un pierakstīt
	· Nodrošiniet izdales materiālus – reizēm norakstīšana no tāfeles ir veltīga vērtīgā mācīšanās un diskusiju laika izšķiešana. 
· Lietojiet dažādus krāsainus krītus un pildspalvas, lai pasvītrotu, iekrāsotu, ja kopētais materiāls ir nekrāsains vai neskaidrs. 
· Nesniedziet paskaidrojumus rakstīšanas laikā. Audzēknis, kam ir disleksija var norakstīt vai klausīties, bet ne abus reizē. 
· Uzrakstiet galvenos vārdus uz tāfeles un dodiet apakšvirsrakstus, ja audzēknim ir jāpieraksta pašam.
· Iemāciet audzēknim sakārtot prātu un pierakstīt īsus, numurētus pieturas punktus.

	Audzēknim grūtības rakstīt esejas un veikt pierakstus
	· Nodrošiniet rakstīšanas shēmu esejām un zinātniskiem darbiem. 
· Dodiet paragrāfu (nodaļu) virsrakstus. 
· Ierosiniet lietot noteiktus ievada teikumus. 
· Iemāciet, kā savienot nodaļas (dodot parauga teikumus). 
· Sniedziet uzrakstītus atbalsta vārdus.

	Audzēknim grūtības laika plānošanā
	· Uzskatāmi novietojiet darbu nodošanas termiņus.
· Nosakiet starpposmu termiņus – kad jābūt sagatavotām piezīmēm, kad uzrakstītam plānam, kad gatavam pirmajam variantam utt.

	Audzēknim grūtības atcerēties instrukciju, nosacījumu secību
	· Dodiet instrukcijas pa vienai, vai sadalītas nelielās daļās. 
· Atkārtojiet instrukcijas, ja skolēns to jautā. Dariet to pat tad, ja tikko esat visu paskaidrojuši. 
· Lietojiet piezīmju papīru, kas atgādina par darbības secību.

Audzēkņi ar
mācīšanās grūtībām
	Tie ir pedagoģiski, sociāli u.c. apstākļi, kas traucē mācīties un nav saistīti ar medicīnisku diagnozi. Piemēram, audzēknis nesaprot, ko pedagogs saka, jo nav apguvis valodu, kurā notiek mācības; pārāk ātrs temps mācībās; nevēlēšanās mācīties; bieža skolas neapmeklēšana u.c. Mācīšanās grūtības ir vieglāk pārvaramas, pēc iespējas novēršot traucējošos apstākļus.

	Ko var darīt pedagogs?

	· Nodrošināt pagarinātu laiku (ja tas nav slinkums, kā arī audzēknim, ja viņš ir kreilis). Šis atbalsta pasākums sniedz iespēju audzēknim ar mācīšanās grūtībām izpildīt uzdotos uzdevumus ilgākā laikā nekā citiem.
· Atgādņu izmantošana (tikai pēc speciālistu slēdziena). Atgādnes par formulām, pareizrakstības likumiem matemātikā, fizikā, latviešu valodā u.c. Viņiem ir jāatļauj izmantot atgādnes, pedagogam jāsniedz iespēja audzēknim ieskatīties tajā, kurā ieskatoties viņš neapjūk un spēj veiksmīgi risināt uzdevumus. 
· Lielos darbus ieteicams sadalīt mazākās daļās. 
· Sadarboties ar vecākiem un atbalsta personālu.
· Vērot audzēkņa dinamiku (1. semestra beigās un 2.semestra beigās, ja nepieciešams izstrādāt audzēknim individuālo plānu.)




LIETDERĪGI PAMATA LIKUMI PEDAGOGIEM:

1. Veiciniet audzēkņu stipro pušu attīstību, bet neuzsveriet viņa trūkumus. 
2. Slavējiet visu, kas pelna slavēšanu neskatoties, cik niecīgs tas būtu. 
3. Iedrošiniet audzēkni, ja cenšanās vienmēr tiek atalgota ar veiksmes izjūtu un prieku.
4. Vērojiet un runājiet par progresu, palielinot briedumu, padziļinot zināšanas un uzlabojot prasmes visās audzēkņa dzīves jomās. 
5. Sniedziet viņiem pastāvīgu pārliecību par cilvēka, veiksmi un iespējām, lai viņi nepadodas, nepārstāj censties un neizmanto savas mācību problēmas kā attaisnojumu slinkumam.
6. Pārrunājiet nākotni, dzīvi pēc skolas, kādas būs iespējas nākotnes profesijas izvēlē.
7. Atgriezieties pie audzēkņa kam ir problēmas vairākas reizes, lai iedrošinātu un atbalstītu.
8. Dodiet papildus laiku, lai pabeigtu uzdevumus, lai iedziļinātos jautājumos, lai būtu labas sarunas par daudziem jautājumiem. 
9. Varat sagaidīt labus intelektuālo sniegumus, bet rakstiskie rezultāti var nebūt tik labi (vai otrādi). 
10. Rūpīgi māciet vizuālās prasmes, kas mums šķiet pašsaprotamas – kā uzmanīgi aplūkot tekstus un ilustrācijas. Daudziem audzēkņiem, ir grūti pārskatīt visu lappusi un atrast svarīgākos simbolus, attēlus vai vārdus. 
11. Stundās izlaidiet lasīšanas un rakstīšanas uzdevumus, ja tikai tā tiešām nav pati svarīgākā stundas daļa. 
12. Atcerieties, ka audzēkņi, kam ir disleksija, var izlasīt skaļi veselu rindkopu, nesaprotot tās jēgu. Tas notiek tad, ja viņi nav raduši vienmēr pārrunāt izlasīto ar citiem. 
13. Esiet gatavi vairākas reizes pārrunāt lietas dažādos veidos, arī individuāli.
14. Audzēkņi, kam ir disleksija, gūst labumu pat no mazākā papildus laika sprīža, kas tiek dots uzdevumam, jo mācības viņiem šķiet nogurdinošas. Konkrēta saruna ar audzēkni var atdzīvināt garu darba posmu. 
15. Bieži viņiem šķiet grūti ilgstoši nosēdēt mierīgi, tādēļ te var līdzēt lūgums aiziet uz citu telpas vietu, lai gūtu nelielu atelpu darba laikā. 
16. Skatoties uz audzēkņu darbu, mēģiniet saprast, kļūdu cēloni. Tas dos labāku izpratni par grūtībām un palīdzēs saprast viņu vajadzības, ko paskaidrot, ko iemācīt no jauna, ko vingrināties papildus. Saprotiet, ka viņa vai viņas sniegums dienu no dienas atšķirsies.
17. Dodiet viņiem iespēju paskaidrot savas grūtības, lai labāk tās izprastu un zinātu, kā palīdzēt.
18. Audzēkņiem, kam ir disleksija, ir daudz vairāk jāmācās un jāstrādā, lai gūtu panākumus, tādēļ raugieties uz nogurumu. Dodiet iespēju nelielām pauzēm darbības laikā. 
19. Mēģiniet atlicināt nelielus brīžus šo audzēkņu novērošanai. Kā viņi tiek galā ar nepieciešamā aprīkojuma atrašanu, vai viņi ir atbrīvoti un laimīgi, vai citi viņiem palīdz, ja tas ir nepieciešams un vai viņi paveic visus uzdevumus? 
20. Palīdziet audzēkņiem kļūt par laimīgiem un veiksmīgiem cilvēkiem!

Izglītības psihologs.
